Unge under 30 år, der modtager den uddannelseshjælp, der i 2014 erstattede kontanthjælpen, skal have de samme rettigheder som studerende på SU.

Det krav tager Socialdemokraterne med til de igangværende satspuljeforhandlinger.

- Unge på SU har i dag nogle muligheder, som unge på kontanthjælp ikke har. F.eks. at man kan bo i en studiebolig, og at man kan optage SU-lån og arbejde ved siden af. De rettigheder ønsker vi også skal gælde unge, uddannelsesparate i kontanthjælpssystemet, siger partiformand Mette Frederiksen.

Hun erkender, at der var unge, der blev tabt på gulvet med indførslen af den kontanthjælpsreform, hun som beskæftigelsesminister stod bag.

- Når man laver en stor reform af kontanthjælpsområdet, så vil der være ting, der fungerer godt, og ting der ikke fungerer lige så godt. Der er meget i reformen, der fungerer: Flere unge end tidligere kommer i gang med en uddannelse. Men der er også nogen, der er blevet klemt i reformen, og det er de unge, vi har behov for at hjælpe, siger hun.

Vigtigt at tjekke om nogen kom i klemme

Desuden bør der sættes ind, så de unge, der ikke er uddannelsesparate, ikke sættes til en lavere ydelse, end de måske reelt er berettiget til, mens de visiteres, lyder det i udspillet.

- Det kan være unge ramt af misbrug eller andre sociale problemer, og der ønsker vi ikke, at de i fremtiden skal have den lavere ydelse i den første del af deres arbejdsløshedsperiode.

Socialdemokraterne har endnu ikke tal for præcis hvor mange personer, initiativet vil gavne. Men adspurgt, hvor stor betydning udspillet vil få, siger Mette Frederiksen:

- Det er rigtig vigtigt, at vi hele tiden evaluerer, om de reformer, der er gennemført, virker efter hensigten, eller om mennesker kommer i klemme.

Venstre kan ikke se pointen med at 'give de unge flere penge', mens de venter på at komme i gang med en uddannelse.

- Det er jo raske unge mennesker. Så skal de hellere tage et job, mens de venter på, at de skal i gang med den uddannelse, måske fire-fem måneder senere, som de er optaget på, siger partiets beskæftigelsesordfører, Hans Andersen.